เฉลิมฉลองครบ 50 ปี กรุงเทพมหานคร ร่วมเป็นส่วนหนึ่งวิ่งสู่ 50 ปี กทม. Virtual Fun Run
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังร่วมกิจกรรมวิ่งสู่ปีที่ 50 กทม. Virtual Fun Run ณ สวนวชิรเบญจทัศ (สวนรถไฟ) เขตจตุจักร ว่า ปีนี้เป็นปีเฉลิมฉลองครบ 50 ปี ของกรุงเทพมหานคร (Bangkok Metropolitan Administration) จึงเป็นช่วงเวลาสำคัญที่อยากให้ข้าราชการและบุคลากรของกรุงเทพมหานคร ตลอดจนพี่น้องประชาชนได้ร่วมเป็นส่วนหนึ่งของโอกาสพิเศษนี้ กรุงเทพมหานคร จึงได้จัดกิจกรรม “ก้าวสู่ปีที่ 50 กทม.” ขึ้นเพื่อให้ประชาชนได้รับรู้และเข้าใจในความสำคัญ บทบาทหน้าที่ของกรุงเทพมหานคร ตลอดจนความตั้งใจของเจ้าหน้าที่  กทม. ที่มุ่งมั่นทุ่มเททำงาน เพื่อให้ “กรุงเทพฯ เป็นมหานครของทุกคน”ในโอกาสนี้ กทม.ได้จัดกิจกรรมเพื่อให้ประชาชนได้มีส่วนร่วม ในลักษณะผสมผสานแบบ Onsite กึ่ง Online ไม่ว่าจะเป็นการอวดภาพถ่ายเกี่ยวกับกรุงเทพมหานครในมุมที่ท่านประทับใจและชวนเพื่อนมาโหวตชิงเงินรางวัล การไปเรียนรู้เรื่องเมืองและการพัฒนา กทม.ร่วมกันผ่านทริปท่องเที่ยว ล่องเรือในคลอง การฝากร้านค้าออนไลน์ แนะนำของดีเมนูเด็ดจากทั่วตรอกซอยในกรุงเทพฯ รวมถึงการร่วมเป็นจิตอาสาเสริมสร้างคุณค่าให้ผู้สูงอายุสำหรับการวิ่งสู่ปีที่ 50 กทม. ในวันนี้ ก็เป็นหนึ่งในกิจกรรมที่ กทม. อยากเชิญชวนให้ทุกคนมาร่วมออกกำลังกายเป็นการวิ่งแบบ Virtual Fun Run สามารถวิ่งสะสมให้ครบ 10 กม. โดยมีเวลาถึง 31 กรกฎาคมนี้กรุงเทพมหานคร ขอเชิญชวนผู้ที่สนใจร่วมวิ่งสู่ปีที่ 50 กทม. ลงทะเบียนเข้าร่วมกิจกรรมพร้อมส่งถ่ายภาพ โดยเข้าไปติดตามรายละเอียดที่ เว็บไซต์ www.50ปีกทม.com หรือ www.50thbma.com ซึ่งมีกิจกรรมที่จัดต่อเนื่องกันไปถึงวันสถาปนา กทม. และมีของรางวัลมากมายสำหรับสมาชิกที่ร่วมกิจกรรมอีกด้วย